ในช่วงทศวรรษ 1990s จุดเริ่มต้นของเศรษฐกิจญี่ปุ่นที่เข้าสู่ช่วง Lost Decade เกิดจากอะไร
ในช่วงทศวรรษ 1990s จุดเริ่มต้นของเศรษฐกิจญี่ปุ่นที่เข้าสู่ช่วง Lost Decade เกิดจากระดับหนี้ (Debt) ที่สูงถึงกว่า 350%/GDP ทางการจึงใช้ยาแรงด้วยการตรึงดอกเบี้ยนโยบายให้สูงกว่าการเติบโตของเศรษฐกิจ ผลลัพธ์คือฟองสบู่อสังหาฯ แตกตามเป้าหมาย แต่เกิดเป็นภาวะเงินฝืด (Deflation)

หลังวิกฤติอสังหาฯ สิ่งที่ญี่ปุ่นไม่ทันระวังคือประเด็นด้านประชากร (Demographic) ที่อัตราส่วนการพึ่งพิงวัยทำงาน (ประชากรนอกวัยทำงาน ต่อประชากรช่วงวัยทำงานอายุ 15-64ปี) เพิ่มขึ้นเกิน 40% และมีแนวโน้มสูงขึ้น การเติบโตจึงลดลง ภาวะเงินฝืดแก้ไม่หาย การกระตุ้นเศรษฐกิจแบบเดิมใช้ไม่ได้ผล ราคาสินค้าทรงตัว หนี้ไม่ลดลง ส่งผลให้การเติบโตของเศรษฐกิจและตลาดหุ้นหยุดนิ่งวนลูป จนทศวรรษนั้นถูกเรียกว่าเป็น ทศวรรษที่หายไป

สิ่งที่กำลังเกิดขึ้นในทศวรรษนี้ของจีน ซับซ้อนกว่าญี่ปุ่นคือ เป็น 4D ที่มี Decoupling หรือการแยกขาดกับสหรัฐเข้ามาเพิ่ม สำหรับในองค์ประกอบของ 3D แบบญี่ปุ่นนั้น ปัจจุบันจีนมีครบแล้วทุกอย่าง

ไม่ว่าจะเป็นอัตราส่วนการพึ่งพิงของประชากรวัยทำงานที่ 43% หนี้โดยรวมที่เพิ่มสูงขึ้นต่อเนื่องจนแตะระดับ 300%/GDP หลังโควิดก็กลับมาสู่ภาวะเงินฝืดอย่างรวดเร็ว พร้อมกันกับที่ความไม่มั่นคงในธุรกิจอสังหาฯ เร่งตัวขึ้น สิ่งที่เพิ่มเข้าไปมากไปกว่านั้น คือ การแข่งขันและแบ่งขั้วอำนาจด้านเศรษฐกิจกับสหรัฐ (Decoupling) ทำให้การเติบโตในเชิงเทคโนโลยีที่เป็นความหวังเกิดยาก ไม่แปลกที่ตลาดจะแสดงความกังวลกับเศรษฐกิจจีน
ความรู้ทางการเงิน,ข่าวเศรษฐกิจและการเงิน